b'\n_START_ARTICLE_\nBibinje\n_START_SECTION_\nZemljopis\n_START_PARAGRAPH_\nBibinje je obalno mjesto smje\xc5\xa1teno samo nekoliko kilometara ju\xc5\xbeno od Zadra. Prema posljednjem popisu stanovni\xc5\xa1tva iz 2011. godine op\xc4\x87ina Bibinje je imala 3.985 stanovnika.\n_START_SECTION_\nStanovni\xc5\xa1tvo\n_START_PARAGRAPH_\nPo popisu stanovni\xc5\xa1tva iz 2011. godine, op\xc4\x87ina Bibinje imala je 3.985 stanovnika.Porast u\xc2\xa0% 2,4_NEWLINE_Po popisu stanovni\xc5\xa1tva iz 2001. godine, op\xc4\x87ina Bibinje imala je 3.923 stanovnika, raspore\xc4\x91enih u jednom naselju - Bibinjama.\n_START_SECTION_\nPovijest\n_START_PARAGRAPH_\nPovijest Bibinja po\xc4\x8dinje prvim tisu\xc4\x87lje\xc4\x87em. Jo\xc5\xa1 u doba rimskog carstva neki Vibius ili Bibius, vjerojatno patricij ili islu\xc5\xbeeni vojni veteran, imao je svoj posjed, odnosno villu rusticu ili ljetnikovac na bibinjskom poluotoku. Po njemu je taj lokalitet kasnije nazvan Bibanum, Taj se naziv spominje u knjigama prvi put 1214. godine, dakle u ranom srednjem vijeku. Kasnije se to ime slavenizacijom, a poslije i kroatizacijom, mijenja u Bibinje. Potrebno je ovdje spomenuti da se za vrijeme talijanske okupacije u Drugom svjetskom ratu Bibinje zvalo Bibano._NEWLINE_Bibinje su kao posjed, zemlji\xc5\xa1te, pripadale zadarskom gradskom ageru, odnosno kasnije u\xc5\xbeem gradskom kopnenom distriktu. U vrijeme hrvatskih narodnih vladara imanje "To\xc4\x8dinju" (vjerojatno bibinjski posjed) 1066. godine kralj Petar Kre\xc5\xa1imir IV. daruje opatici \xc4\x8ciki prilikom osnutka samostana benediktinki kod Crkve svete Marije u Zadru._NEWLINE_Po\xc4\x8detkom 15. stolje\xc4\x87a po\xc4\x8dinju upadi Turaka i Bibinje do\xc5\xbeivljava svoju kalvariju. Zbog Turaka i kuge selo \xc4\x87e se na poluotoku pro\xc5\xa1iriti jer se pred Turcima u selo sklanjaju stanovnici Stomorina sela (naselje oko Crkvice svetog Petra iz 8. stolje\xc4\x87a \xe2\x80\x93 dana\xc5\xa1nja Petrina)._NEWLINE_U doba turskih provala Bibinjci su bili okupljeni na poluotoku, na kojem i danas le\xc5\xbei Staro Selo. S vremenom su izvan poluotoka nicali torovi, sjeverno uzdu\xc5\xbe stare ceste koja vodi od Zadra prema Suko\xc5\xa1anu. To su bili Bugarijina tori, Sori\xc4\x87a tori, Lisi\xc4\x8dina tori, \xc5\xa0imuni\xc4\x87a tori, zatim Karabana, \xc5\xa0indina, Lenki\xc4\x87a, Re\xc5\xbeana tori i drugi. Svi ti torovi nastali su kao sateliti jezgre u samom Starom Selu, najprije kao mjesto gdje su se gradile ograde za dr\xc5\xbeanje stoke, a kasnije za izgradnju ku\xc4\x87a. Prirodno pove\xc4\x87anje broja \xc4\x8dlanova obitelji u Starom Selu, zbog ograni\xc4\x8denog prostora za izgradnju novih ku\xc4\x87a, pratilo je stalno iseljavanje mla\xc4\x91ih ljudi u ta nova, satelitska naselja \xe2\x80\x93 Torove. Preci stanovnika tada\xc5\xa1njih i dana\xc5\xa1njih Torova gotovo svi potje\xc4\x8du iz jezgre sela na poluotoku. Stanovnike Torova i danas ljudi u Starom Selu nazivaju Toralima. Oni su Starom Selu zadr\xc5\xbeali su naziv Seljani._NEWLINE_Sada se Starim Selom naziva \xc4\x8ditavo naselje na poluotoku. Me\xc4\x91utim, od davnine pa sve do Drugog svjetskog rata selo na poluotoku se dijelilo na Staro i Novo Selo. _NEWLINE__NEWLINE_U Starom Selu je dominantni objekt bila Crkvica svetog Ivana sagra\xc4\x91ena prije polovine petnaestog stolje\xc4\x87a, a u Novom Selu, Crkva svetog Roka sagra\xc4\x91ena u sedamnaestom stolje\xc4\x87u, prije 1673., kada je, kako se zna, bila obnovljena._NEWLINE_S isto\xc4\x8dne strane Novog Sela zbog obrane od Turaka bio je godine 1468. podignut obrambeni zid s kulom uz more na sjevernoj strani poluotoka, na po\xc4\x8detku uvale zvane Jaz._NEWLINE_U popisu stanovni\xc5\xa1tva iz 1527. godine postoje "Velike" i "Male" Bibinje. Velike Bibinje s 42 stanovnika su bile naselje na samom kraju poluotoka oko Crkve svetog Ivana, a Male Bibinje s 49 stanovnika podigo\xc5\xa1e u produ\xc5\xbeetku sela, oko Crkve svetog Roka, za\xc5\xa1titnika od kuge, doseljenici iz Stomorine (Petrine)._NEWLINE_Za za\xc5\xa1titu od Turaka Mle\xc4\x8dani su 1468. godine dali na po\xc4\x8detku poluotoka izgraditi za\xc5\xa1titni zid s kulom na sjeveru (kod Jaza) i Ka\xc5\xa1teli\xc4\x87em (na dana\xc5\xa1njim Selavratima). Na geodetskoj karti iz 1885. godine jo\xc5\xa1 se vidi trasa tog zida._NEWLINE_Za vrijeme Ciparskog rata 1570. godine Turci spaljuju i ru\xc5\xa1e Bibinje, a pu\xc4\x8danstvo bje\xc5\xbei ve\xc4\x87inom na otoke. Poslije toga, punih \xc5\xa1esnaest godina, ni vojni zapovjednici, ni vizitatori, ne spominju u svojim izvje\xc5\xa1\xc4\x87ima Bibinje._NEWLINE_Bibinje su se ipak obnovile i po\xc4\x8detkom 17. stolje\xc4\x87a ve\xc4\x87 broje 175 stanovnika._NEWLINE_Bibinje ponovo stradavaju u Kandijskom ratu 1646. i opet 1658. godine._NEWLINE_U borbi s Turcima toga vremena u Sjevernoj Dalmaciji i Lici Bibinje su dale velikog junaka - don Stipana Sori\xc4\x87a._NEWLINE__NEWLINE_Bibinjci su bili zemljoradnici. Bili su kmetovi na imanjima zadarskih samostana, crkava i plemenita\xc5\xa1a kao: Sveta Marija, Zmajevi\xc4\x87i, Perlini itd. Kmetsko-kolonatskog odnosa oslobodili su se tek 1930. godine.\n_START_SECTION_\nGospodarstvo\n_START_PARAGRAPH_\n24. velja\xc4\x8de 2011. godine po\xc4\x8dela je izgradnja Poslovne zone Loni\xc4\x87i koja \xc4\x87e donijeti vi\xc5\xa1e od 500 novih radnih mjesta.\n_START_SECTION_\nSpomenici i znamenitosti\n_START_PARAGRAPH_\nU svibnju 2007. godine na novoure\xc4\x91enom trgu dr. Franje Tu\xc4\x91mana ispred Doma kulture, Op\xc4\x87ina Bibinje je postavila spomenik dr. Franje Tu\xc4\x91mana.\n_START_SECTION_\nKultura\n_START_PARAGRAPH_\nKulturno - umjetni\xc4\x8dko dru\xc5\xa1tvo Ivan Goran Kova\xc4\x8di\xc4\x87_NEWLINE_Utemeljeno je davne 1955. godine i od tada do danas djeluje neprekidno._NEWLINE_Tijekom dugogodi\xc5\xa1njeg postojanja u njegovu sastavu djelovalo je nekoliko sekcija: dramska, folklorna, klapska te mandolinski sastav \'Moba\', koji su imali uspje\xc5\xa1ne nastupe na brojnim smotrama, festivalima, susretima, koncertima, kako u svom mjestu tako i diljem Lijepe na\xc5\xa1e i inozemstvu (Austrija, Ma\xc4\x91arska, Njema\xc4\x8dka, Slovenija). _NEWLINE_KUD je bio 25 godina organizator \xc2\xabRaspivanog Bibinja\xc2\xbb, a sada je organizator Ve\xc4\x8deri folklora koja se odr\xc5\xbeava tijekom turisti\xc4\x8dke sezone. Ima preko 40 \xc4\x8dlanova razli\xc4\x8dite \xc5\xbeivotne dobi._NEWLINE_KUD ve\xc4\x87 25 godina odr\xc5\xbeava veoma uspje\xc5\xa1nu me\xc4\x91unarodnu kulturnu suradnju s Gradi\xc5\xa1\xc4\x87anskim Hrvatima iz Ma\xc4\x91arske, odnosno s Koljnofskim hrvatskim dru\xc5\xa1tvom iz mjesta Koljnof._NEWLINE_Svojim dugogodi\xc5\xa1njim marljivim radom \xc4\x8dlanovi KUD-a dali su veliki obol kulturnome \xc5\xbeivotu i promid\xc5\xbebi svojega mjesta._NEWLINE_Danas pri KUD-u djeluju: folklorna skupina \'Veseli Bibinjci\', dramska sekcija i klapa \'Garofuli\'_NEWLINE_\xc5\xbdenska klapa Garofuli_NEWLINE_Klapa postoji ve\xc4\x87 18 godina, dio je KUD Ivan Goran Kova\xc4\x8di\xc4\x87, a afirmirala se otkad ju vodi maestro Tomislav Ko\xc5\xa1ta. Garofuli broje 10 \xc4\x8dlanica - Nela \xc5\xa0ari\xc4\x87 (prvi sopran), Ivana Gambira\xc5\xbea, Martina Bugarija (drugi soprani), Bernardica \xc5\xa0indija, Mirjana Lisica, Mirjana Brali\xc4\x87, Anita Loni\xc4\x87, Anamarija Sovi\xc4\x87, Jadranka Sikiri\xc4\x87, Katarina Kandi\xc4\x87 (altovi)._NEWLINE_RASPIVANO BIBINJE - susret dalmatinskih klapa_NEWLINE_Najpoznatiji i najstariji klapski doga\xc4\x91aj u Zadarskoj \xc5\xbeupaniji je susret dalmatinskih klapa \'Raspivano Bibinje\'. _NEWLINE_Na ovoj vrlo posje\xc4\x87enoj manifestaciji, koja nije natjecateljskog karaktera nego slu\xc5\xbei isklju\xc4\x8divo u svrhu dru\xc5\xbeenja klapa i neoptere\xc4\x87enog u\xc5\xbeivanja u klapskoj pismi, redovito nastupaju sudionici ili pobjednici najpoznatijeg klapskog doga\xc4\x91aja \'Omi\xc5\xa1kog festivala\' . _NEWLINE_Odr\xc5\xbeava se svake godine po\xc4\x8detkom mjeseca kolovoza._NEWLINE_Veseli Bibinjci_NEWLINE_Folklorna skupina koja djeluje ve\xc4\x87 preko 20 godina i iza sebe ima brojne i uspje\xc5\xa1ne nastupe. U dva navrata nastupili su na dr\xc5\xbeavnoj smotri folklora \'Vinkova\xc4\x8dke jeseni\', na regionalnoj smotri folklora u Metkovi\xc4\x87u, te na smotrama folklora u Sisku, Betini, Ogorju, Selima (kraj Siska), Otoku na Cetini (kraj Sinja), Pola\xc4\x8di, Pridrazi, Slivnici, Dobropoljani, Stankovcima, Radovinu, Biogradu, \xc5\xa0kabrnji, Jasenicama, Ra\xc5\xa1tanima, Galovcu, Popovi\xc4\x87ima._NEWLINE_Vi\xc5\xa1e puta nastupili su u Ma\xc4\x91arskoj (Koljnof), u sklopu me\xc4\x91unarodne suradnje izme\xc4\x91u KUD-a i Koljnofskog Hrv. dru\xc5\xa1tva \xe2\x80\x93 Gradi\xc5\xa1\xc4\x87anskih Hrvata, zatim na poznatoj Zadarskoj kulturnoj manifestaciji \xc2\xabNo\xc4\x87i punog miseca\xc2\xbb na Zadarskoj rivi, te na brojnim kulturnim priredbama u svojem mjestu, posebice tijekom ljeta._NEWLINE_Svi \xc4\x8dlanovi ove vesele dru\xc5\xbeine aktivno su uklju\xc4\x8deni u organiziranje tradicionalne ve\xc4\x8deri folklora u Bibinjama. _NEWLINE_Ova marljiva skupina, \xc4\x8diji \xc4\x8dlanovi su od dobi od 35 do 75 godina, svojim dugogodi\xc5\xa1njim radom dali su veliki doprinos u o\xc4\x8duvanju narodne kulturne ba\xc5\xa1tine i kulturnog \xc5\xbeivota svojega mjesta._NEWLINE_"Mandolinski sastav MOBA"_NEWLINE_MOBA postoji od 1982. godine, a sastav je osnovao KUD I.G.Kova\xc4\x8di\xc4\x87 Bibinje. Sastoji se od vi\xc5\xa1e generacija Bibinjskih svira\xc4\x8da._NEWLINE_Voditelji MOBE su bili: Profesor Jaku\xc5\xa1, Damir Kinda, Marin \xc5\xa0imuni\xc4\x87 i Ivica Kinda._NEWLINE_Godine2010 Moba osje\xc4\x87a potrebu da osnuje svoju udrugu za promicanje mandolinske glazbe._NEWLINE_Nastupi MOBE: Vi\xc5\xa1e puta Moba nastupa u Ma\xc4\x91arskoj kod Gradi\xc5\xa1\xc4\x87anskih Hrvata U Koljnofu i Frakanavi u Austriji. Moba je redovni gost na susretu klapa Raspivano Bibinje. Mandolinski sastav nastupa na niz manifestacija organiziranih u Bibinju, nastup u Sesvetskom Kraljevcu, snimanje za HRT Lijepom na\xc5\xa1om u Bibinju, snimanje Lijepom na\xc5\xa1om u Suko\xc5\xa1anu, nastup u Filip i Jakovu._NEWLINE_Sastav ima 10 aktivnih svira\xc4\x8da a postoji i podmladak kojemu se nastoji usaditi ljubav prema mandolini koji bi trebao uroditi novim svira\xc4\x8dima zaljubljenim u mandolinu.\n_START_SECTION_\n\xc5\xa0port\n_START_PARAGRAPH_\nU Bibinjama se, u sklopu Osnovne \xc5\xa1kole Stjepana Radi\xc4\x87a, nalazi \xc5\xa0portska dvorana, otvorena 2003. godine, u kojoj se osim \xc5\xa1kolskih doga\xc4\x91aju i izvan\xc5\xa1kolske aktivnosti kao \xc5\xa1to su treninzi, utakmice, koncerti i sl._NEWLINE_Osim \xc5\xa0portske dvorane, Bibinje imaju i 2 malonogometna igrali\xc5\xa1a: igrali\xc5\xa1te kod \xc5\xbeeljezn\xc4\x8dke postaje i \xc5\xa0portski centar "Crljenica" koji je 2010. godine obnovljen, a na kojem se ljeti odr\xc5\xbeavaju i koncerti. Tako\xc4\x91er, u Bibinjama je i igrali\xc5\xa1te Franka Lisice, poznatije kao "Kobiljak", dom NK Bibinje._NEWLINE_U Bibinjama se odr\xc5\xbeava tradicijski turnir u odbojci na pijesku Hvala braniteljima koji organizira lub odbojke na pijesku Bibinje povodom Dana domovinske zahvalnosti, Dana pobjede i Dana hrvatskih branitelja._NEWLINE_O Uskrsu odr\xc5\xbeava se turnir u malom nogometu koji nosi ime poginulog hrvatskog branitelja Franka Lisice.'